CELEX: 32020D2032
Language: hr
Date: 2020-12-10 00:00:00
Title: Odluka Vijeća (ZVSP) 2020/2032 od 10. prosinca 2020. o izmjeni Odluke 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti

11.12.2020   
               
               
                  HR
               
               
                  Službeni list Europske unije
               
               
                  L 419/28
               
            
         ODLUKA VIJEĆA (ZVSP) 2020/2032
         od 10. prosinca 2020.
         o izmjeni Odluke 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak. 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 15. veljače 2010. donijelo Odluku 2010/96/ZVSP (1) kojom se uspostavlja vojna misija Europske unije za doprinos osposobljavanju somalijskih snaga sigurnosti (EUTM Somalia).
                  
               
                     (2)
                  
                  
                     Vijeće je 19. studenoga 2018. donijelo Odluku (ZVSP) 2018/1787 (2) o produljenju misije EUTM Somalia do 31. prosinca 2020.
                  
               
                     (3)
                  
                  
                     U kontekstu cjelovitog i koordiniranog strateškog preispitivanja djelovanja ZSOP-a u Somaliji i u državama Roga Afrike, Politički i sigurnosni odbor preporučio je produljenje mandata misije EUTM Somalia do 31. prosinca 2022.
                  
               
                     (4)
                  
                  
                     Odluku 2010/96/ZVSP trebalo bi na odgovarajući način izmijeniti.
                  
               
                     (5)
                  
                  
                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Danska ne sudjeluje u provedbi ove Odluke te stoga ne sudjeluje u financiranju ove misije,
                  
               DONIJELO JE OVU ODLUKU:
         
            Članak 1.
            Odluka 2010/96/ZVSP mijenja se kako slijedi:
            
                        1.
                     
                     
                        članak 1. zamjenjuje se sljedećim:
                        
                           „Članak 1.
                           Misija
                           
                              „1.   Unija provodi vojnu misiju za osposobljavanje (EUTM Somalia) kako bi doprinijela izgradnji i jačanju somalijskih nacionalnih oružanih snaga (SNAF) koje odgovaraju nacionalnoj vladi Somalije, u skladu sa somalijskim potrebama i prioritetima, te pružila potporu provedbi prijelaznog plana za Somaliju u pogledu prijenosa odgovornosti u području sigurnosti na somalijske vlasti.
                           
                           
                              2.   Radi postizanja ciljeva utvrđenih u stavku 1. vojna misija EU-a provodi se u Somaliji s ciljem pospješivanja uspostavljanja institucija u obrambenom sektoru davanjem strateških savjeta, kao i izravne potpore SNAF-u putem osposobljavanja, savjetovanja i mentorstva.
                           
                           
                              3.   Od 2021. misija EUTM Somalia posebno podupire razvoj vlastitog somalijskog sustava osposobljavanja s ciljem da se osposobljavanje u načelu postupno preda SNAF-u do kraja 2022. Misija EUTM Somalia osigurava mentorstvo nad osposobljavanjem za koje je Somalija nadležna i koje pruža Somalija te uspostavlja kapacitet za praćenje i procjenu jedinica koje je osposobljavala. Misija EUTM Somalia prema potrebi i u okviru svojih sredstava i mogućnosti pruža potporu i drugim akterima Unije u provedbi njihovih mandata u području sigurnosti i obrane u Somaliji, posebno misiji EUCAP Somalia u vezi s interoperabilnošću između SNAF-a i somalijskih policijskih snaga te paketu potpore Instrumenta mirovne pomoći za Afriku ili bilo kojoj budućoj potpori Unije upućenoj somalijskim snagama sigurnosti.
                           
                           
                              4.   Misija EUTM Somalia, podložno odobrenju Političkog i sigurnosnog odbora i u okviru svojih sredstava i mogućnosti, planira i provodi decentralizirane aktivnosti kojima se podupiru regionalna sjedišta SNAF-a.
                           
                           
                              5.   Provedba mandatnih aktivnosti u Somaliji ovisi o uvjetima sigurnosti u Somaliji i političkom vodstvu Političkog i sigurnosnog odbora.”;
                           
                        
                     
                  
                        2.
                     
                     
                        u članku 3. stavci 2. i 3. zamjenjuju se sljedećim:
                        
                           „2.   Sjedište snaga misije nalazi se u Mogadišuu, a djeluje pod zapovjedništvom zapovjednika snaga misije EU-a. Uključuje jedinice za podršku u Bruxellesu i Nairobiju, kao i ured za vezu u Džibutiju. Jedinica za podršku u Bruxellesu nalazi se u okviru MPCC-a.”;
                        
                     
                  
                        3.
                     
                     
                        u članku 7. stavak 3. zamjenjuje se sljedećim:
                        
                           „3.   Misija EUTM Somalia održava i poboljšava koordinaciju s operacijom Atalanta, misijom EUCAP Somalia i relevantnim programima pomoći Unije. MPCC, u skladu sa svojim mandatom utvrđenim u Odluci Vijeća (EU) 2017/971 (*1), olakšava tu koordinaciju i razmjenu informacija s ciljem povećanja usklađenosti, učinkovitosti i sinergija između misija i operacija zajedničke sigurnosne i obrambene politike u regiji.
                        
                        
                           (*1)  Odluka Vijeća (EU) 2017/971 od 8. lipnja 2017. o određivanju aranžmana za planiranje i provođenje neizvršnih vojnih misija ZSOP-a EU-a i o izmjeni odluka 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti, 2013/34/ZVSP o vojnoj misiji Europske unije za doprinos osposobljavanju oružanih snaga Malija (EUTM Mali) i (ZVSP) 2016/610 o misiji ZSOP-a Europske unije za vojno osposobljavanje u Srednjoafričkoj Republici (EUTM RCA) (SL L 146, 9.6.2017., str. 133.).”"
                        
                     
                  
                        4.
                     
                     
                        u članku 10. dodaje se sljedeći stavak:
                        
                           „8.   Financijski referentni iznos za zajedničke troškove vojne misije EU-a za razdoblje od 1. siječnja 2021. do 31. prosinca 2022. iznosi 25 234 700 EUR. Postotak referentnog iznosa iz članka 25. stavka 1. Odluke (ZVSP) 2015/528 iznosi 0 %, a postotak iz članka 34. stavka 3. te odluke iznosi 0 %.”;
                        
                     
                  
                        5.
                     
                     
                        u članku 12. stavak 2. zamjenjuje se sljedećim:
                        
                           „2.   Mandat vojne misije EU-a završava 31. prosinca 2022.”.
                        
                     
                  
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 10. prosinca 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  Odluka Vijeća 2010/96/ZVSP od 15. veljače 2010. o vojnoj misiji Europske unije za doprinos osposobljavanju somalijskih snaga sigurnosti (SL L 44, 19.2.2010., str. 16.).
         
            (2)  Odluka Vijeća (ZVSP) 2018/1787 od 19. studenoga 2018. o izmjeni i produljenju Odluke 2010/96/ZVSP o vojnoj misiji Europske unije za doprinos osposobljavanju somalijskih snaga sigurnosti (SL L 293, 20.11.2018., str. 9.).